รู้จัก โวโลดิเมียร์ เซเลนสกี จากนักแสดงตลก สู่ประธานาธิบดียูเครน ที่ทำให้รัสเซียโกรธ
เรื่องราวของเขานั้นเป็นมาอย่างไร ? ลงทุนแมนจะเล่าให้ฟัง
15 ก.พ. 2565

รู้จัก โวโลดิเมียร์ เซเลนสกี จากนักแสดงตลก สู่ประธานาธิบดียูเครน ที่ทำให้รัสเซียโกรธ /โดย ลงทุนแมน
ถ้าหากคุณเป็นผู้นำประเทศที่มีประชากร 44 ล้านคน ที่เพื่อนบ้านของคุณมีกองทัพที่ใหญ่และแข็งแกร่งที่สุดประเทศหนึ่งในโลก และมีข่าวว่าประเทศนี้กำลังเตรียมบุกประเทศของคุณ คุณจะทำอย่างไร ?
คำถามนี้อยู่ในหัวของชายคนหนึ่งตลอดเวลา
ชายคนที่เป็นผู้นำของประเทศนี้เคยเป็นนักแสดงตลก ก่อนจะมาเป็นดารา 
แต่ในปัจจุบัน ได้กลายมาเป็นประธานาธิบดีคนที่ 6 ของยูเครน
ชายผู้นี้มีชื่อว่า “โวโลดิเมียร์ เซเลนสกี”
แล้วเรื่องราวของเขานั้นเป็นมาอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
คุณเซเลนสกี เกิดที่เมืองครีวีริห์ เมืองอุตสาหกรรมที่ใหญ่ที่สุดในภาคกลางของยูเครน 
ซึ่งในตอนนั้นยังเป็นส่วนหนึ่งของสหภาพโซเวียตอยู่
ครอบครัวของเขาเป็นชาวยิว คุณพ่อเป็นศาสตราจารย์ด้านคอมพิวเตอร์ ส่วนคุณแม่เป็นวิศวกร
ตอนที่คุณเซเลนสกี อายุได้ 17 ปี ก็ได้เริ่มต้นเส้นทางอาชีพของตนเองในวงการบันเทิง
ด้วยการเข้าประกวดการแสดงตลกในรายการทีวี KVN รายการตลกชื่อดังของสหภาพโซเวียตที่ยังคงดำเนินรายการจนถึงในปัจจุบัน
แม้จะไม่ประสบความสำเร็จในช่วงแรก แต่หลังจากสั่งสมประสบการณ์อยู่ 2 ปี คุณเซเลนสกีก็สามารถคว้าแชมป์ประจำปีในลีกการแสดงตลกสูงสุดของ KVN ได้สำเร็จ
ในเวลาต่อมา เขาก็ได้ตั้งทีมตลกที่ชื่อว่า Kvartal 95 ขึ้นมา และเดินทางแสดงไปทั่วรัสเซียและกลุ่มประเทศที่เคยอยู่ภายใต้สหภาพโซเวียตในอดีต
จนมาในปี 2003 คุณเซเลนสกีก็ได้เปลี่ยนทีมตลก Kvartal 95 ให้เป็นบริษัทผลิตรายการทีวีให้กับสถานีโทรทัศน์ในยูเครน และหันมารับงานแสดงภาพยนตร์และละครหลายต่อหลายเรื่อง
เรื่องตลกอยู่ตรงที่ว่า ในปี 2015 คุณเซเลนสกีในวัย 37 ปี ได้รับเล่นบทประธานาธิบดียูเครนในซีรีส์เรื่อง Servant of the People ซึ่งผลิตโดยสตูดิโอของเขาเอง
โดยเนื้อเรื่องของซีรีส์นี้มีอยู่ว่า
- คุณเซเลนสกี รับบทเป็นครูมัธยมคนหนึ่งที่วิพากษ์วิจารณ์รัฐบาลที่คอร์รัปชัน
- เขาโดนนักเรียนแอบถ่ายและนำคลิปไปลงบนโลกโซเชียล
- คลิปนั้น ได้กลายเป็นไวรัลไปทั้งประเทศ
- ในเวลาต่อมา ครูคนนี้ก็ได้กลายเป็นที่รู้จักและได้รับเลือกให้เป็นประธานาธิบดียูเครน
ซึ่งเรื่องราวของซีรีส์นี้ก็เสียดสีสังคม และเข้าถึงคนเป็นจำนวนมาก จนกลายเป็นซีรีส์ที่ฮิตขึ้นมามาก ๆ ในประเทศยูเครน
ซึ่งหลังจากที่ฉายไปได้ 2 ซีซัน ทางสตูดิโอ Kvartal 95 จึงได้ก่อตั้งพรรคการเมืองขึ้นมา
โดยพรรคการเมืองที่ว่านั้น เขาก็ได้ใช้ชื่อเดียวกันกับซีรีส์ว่า Servant of the People
และให้ซีอีโอของสตูดิโอในตอนนั้นคือ คุณอีวาน บาคานอฟ เป็นหัวหน้าพรรค..
หลังจากนั้น เมื่อผลโพลสำรวจว่าประชาชนอยากให้ใครเป็นประธานาธิบดี ชื่อของคุณเซเลนสกี ก็ได้เข้าไปอยู่ในรายชื่อที่มีคะแนนนำเป็นอันดับต้น ๆ ไปแล้วเรียบร้อย..
ในการเลือกตั้งประธานาธิบดียูเครน ปี 2019 ทางพรรคก็ได้ส่งคุณเซเลนสกี ลงสมัครชิงตำแหน่งพร้อมกับเดินหน้าหาเสียงอย่างเต็มที่ พร้อมกับชูนโยบายที่จะมอบอำนาจคืนให้กับประชาชนที่กำลังเบื่อหน่ายกับรัฐบาลในขณะนั้น
การเลือกตั้งในครั้งนี้ถูกแบ่งเป็น 2 รอบ โดยในรอบแรกนั้นไม่มีใครชนะขาด 
จึงได้มีการจัดให้ผู้ที่ได้รับคะแนนสูงสุดสองคน มาแข่งกันในรอบที่สองอีกที
ซึ่งในรอบนี้ คุณเซเลนสกีก็เอาชนะประธานาธิบดีคนก่อนหน้าอย่างคุณเปโตร โปโรเชนโค ไปอย่างขาดลอยด้วยคะแนนเสียง 73% ต่อ 24%
คุณเซเลนสกีได้เข้ารับตำแหน่งประธานาธิบดีคนที่ 6 ของยูเครน ในวันที่ 20 พฤษภาคม 2019
ซึ่งผลงานแรกของเขาก็คือ การชิงยุบสภาฝ่ายบริหารตั้งแต่วันแรกที่เป็นประธานาธิบดี 
และจัดการเลือกตั้งสมาชิกรัฐสภาให้เร็วที่สุด เพื่อให้คนของตัวเองได้เข้ามาอยู่ในสภา
ถึงตรงนี้หลายคนอาจจะงง แต่การเลือกตั้งประธานาธิบดีและการเลือกตั้งสมาชิกรัฐสภาของยูเครนนั้นถูกแยกกันเป็นคนละรอบ
และเนื่องจากความนิยมในตัวของคุณเซเลนสกีที่กำลังสูงมากในตอนนั้น
การเลือกตั้งสมาชิกรัฐสภารอบนี้ พรรค Servant of the People ได้กวาดที่นั่งไปเกือบครึ่งสภา 
ด้วยจำนวน 254 ที่นั่งจาก 450 ที่ ทิ้งห่างพรรคอันดับสองที่ได้ไปเพียง 43 ที่นั่ง เท่านั้น
เมื่อสถานการณ์ทางการเมืองในสภาของตัวเองมั่นคงแล้ว คุณเซเลนสกีจึงเริ่มดำเนินงานทางการเมืองต่าง ๆ อย่างเต็มที่
จนกระทั่งในช่วงต้นปีที่แล้ว คุณเซเลนสกีได้ยกหูโทรหาคุณโจ ไบเดน ประธานาธิบดีสหรัฐฯ คนปัจจุบัน เพื่อยื่นขอเข้าร่วมกลุ่มพันธมิตร NATO
พอเรื่องเป็นแบบนี้ทำให้ทางคุณวลาดีมีร์ ปูติน โกรธมาก เนื่องจากกลุ่มพันธมิตร NATO ที่สหรัฐฯ และชาติพันธมิตรตั้งขึ้นมานั้น ก็เพื่อคานอำนาจรัสเซียตั้งแต่สมัยสหภาพโซเวียต และยังพยายามขยายอิทธิพลมาแถวยุโรปตะวันออก หน้าบ้านของรัสเซียอยู่ตลอดเวลาอีกด้วย
เหตุการณ์ดังกล่าวส่งผลให้รัสเซียส่งทหารนับแสนนายเข้าประจำการบริเวณชายแดนรอบยูเครนทันที
แต่หลังจากนั้น สถานการณ์ก็เงียบไป
อย่างไรก็ตามในช่วงปลายปีที่ผ่านมานี้เอง คุณเซเลนสกีได้บินไปหาคุณโจ ไบเดน ด้วยตัวเอง เพื่อเดินหน้าขอเข้าร่วมกลุ่มพันธมิตร NATO แต่สหรัฐฯ และพันธมิตร NATO เองก็ยังคงเตะถ่วงออกไปก่อนเหมือนเคย
ซึ่งรอบนี้ดูเหมือนรัสเซียจะไม่ยอมง่าย ๆ แล้ว พร้อมทั้งได้มีการส่งทหาร รถถัง ยานเกราะ และอาวุธยุทโธปกรณ์จำนวนมากเข้าประจำการที่บริเวณชายแดนยูเครนอีกครั้ง และได้เรียกร้องให้ NATO หยุดกิจกรรมทางการทหารกับกลุ่มประเทศในยุโรปตะวันออก
นั่นจึงทำให้ในช่วงที่ผ่านมา สถานการณ์มีความไม่แน่นอนสูง และได้กดดันไปยังตลาดหุ้น ราคาสินค้าโภคภัณฑ์ รวมถึงค่าเงินในกลุ่มประเทศที่เกี่ยวข้อง
แต่ล่าสุด ก็ดูเหมือนสถานการณ์จะผ่อนคลายลงจากการที่รัสเซียออกมารายงานว่าจะทำการถอยทัพออกไป
ถึงตรงนี้ เราคงได้รู้จักกับคุณโวโลดิเมียร์ เซเลนสกี อดีตนักแสดงตลก ที่เล่นตลกจนกลายมาเป็นประธานาธิบดี
ซึ่งก็เป็นที่น่าติดตามไม่น้อยว่าหลังจากนี้ ชื่อของคุณเซเลนสกี จะถูกบันทึกไว้ในประวัติศาสตร์ในรูปแบบใด..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References 
-
-
-
-